Document ID: 32011R0575

РЕГЛАМЕНТ (ЕС) № 575/2011 НА КОМИСИЯТА
от 16 юни 2011 година
относно Каталога на фуражните суровини
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (1), и по-специално член 26, параграфи 2 и 3 от него,
като има предвид, че:
(1)
С Регламент (ЕС) № 242/2010 на Комисията от 19 март 2010 г. за съставяне на Каталог на фуражните суровини (2) бе създаден първият вариант на каталога на фуражните суровини. Той се състои от списък на фуражни суровини, вече изброени в част Б от приложението към Директива 96/25/ЕО и в графи 2, 3 и 4 от приложението към Директива 82/471/ЕИО, както и от речник, поместен в част А, точка IV от приложението към Директива 96/25/ЕО.
(2)
В проведена с други заинтересовани страни консултация и в сътрудничество с компетентните национални органи, и вземайки предвид съответния опит от издадените от Европейския орган по безопасност на храните становища, както и развитието на науката или технологиите, съответните представители на операторите във фуражния сектор в Европа изготвиха изменения на Регламент (ЕС) № 242/2010. Тези изменения са свързани с нови вписвания и с внасяне на подобрения в съществуващите вписвания.
(3)
Комисията подложи на оценка представените изменения и като се увери, че е спазена процедурата и са изпълнени условията по член 26 от Регламент (ЕО) № 767/2009, предостави съгласието си за измененията съгласно промените, направени в тях в хода на процедурата по оценка.
(4)
Като се има предвид твърде големият брой изменения, които следва да бъдат направени в Регламент (ЕС) № 242/2010, от съображения за последователност, яснота и опростяване е целесъобразно посоченият регламент да бъде отменен и заменен с нов.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в член 24 от Регламент (ЕО) № 767/2009 Каталог на фуражните суровини се създава съгласно установеното в приложението към настоящия регламент.
Член 2
Регламент (ЕС) № 242/2010 се отменя.
Позоваванията на отменения регламент се считат за позовавания на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юни 2011 година.

Labels: 12
3
17
6